ToekomsVenster: ’n Gebed vir Suid-Afrika(Foto: Antoinette Meyer) Doen dit alles biddend en smeek God by elke geleentheid deur die Gees. Wees waaksaam en bid gedurig vir al die gelowiges. – Efesiërs 6:18 Gebed is konkreet. Gebed is intelligent en is inhoudryk. Dit is ŉ eerlike gesprek tussen geliefdes. God het ons lief en ons vir Hom. Ons staan in ŉ vertrouensverhouding. Hy weet alles en ons praat met Hom oor alles. Ons bid hierdie week met mekaar saam oor ŉ aantal sake. Vandag bid ons vir Suid-Afrika, wat ons gemeenskaplike tuiste is. Kom ons bid saam: “Liewe Here, Koning van die Konings en Here van die leërskare, heilig is U naam. Aan U behoort die mag en die majesteit tot in alle ewigheid. Word verheerlik Here, word verheerlik. Vandag wil ons met U praat oor ons land, Suid-Afrika. U het dit so gereël dat ons, ons hier aan die Suidpunt van Afrika bevind. Omdat ons glo dat U die lotgevalle van mense in U hande hou en aan toeval en noodlot geen plek gee nie, kan ons nie anders as om te glo dat ons hier ŉ tuiste het nie. Here, ons deel hierdie spasie, Suid-Afrika met ander mense wat eweneens glo dat hulle hier ŉ tuiste het. Somtyds baklei ons met mekaar oor dit wat ons in gemeen het. Ons verontreg mekaar en knou mekaar af. Ons is onvriendelik en bevooroordeeld teenoor mekaar. Ons weet dit is nie reg nie. Here, vergewe ons. Vader, U weet alles. U weet hoe noodsaaklike bronne deur selfsugtige mense vermors en verduister word. U ken die omvang van korrupsie en bedrog in ons land. U weet dat ons verlang na ŉ nuwe seisoen waarin eerlikheid gedy. U ken die armoede van baie van die mense in ons land. Armoede ken nie kleur nie en armoede diskrimineer nie. Dit slaan soos ŉ siekte toe sonder waarskuwing. Die dinge wat ons, soos die res van die wêreld beleef het, met name Covid-19, het ons hele wêreld verarm. Ons ekonomie kry swaar. Asof dit nie genoeg is nie verrinneweer ŉ sinlose oorlog in Oos-Europa die res van die wêreld. Voedsel en ander pryse het onbekostigbaar geword. Ons is bekommerd oor môre en oormôre. Sal U ons asseblief help. Ons dink in besonder aan die minderbevoorregtes. Hulle kry nou baie swaar. Here, sal u ons red van politieke opportunisme en oneerlikheid. Sal U ons red van selfsug gedrewe agendas. Sal U ons red van vooroordeel en vrees. Sal U die kleure van hierdie reënboognasie herstel. In Jesus se Naam bid ons dit. Amen.”